CELEX: 32017D0722
Language: ro
Date: 2017-04-20 00:00:00
Title: Decizia de punere în aplicare (UE) 2017/722 a Comisiei din 20 aprilie 2017 privind prelungirea măsurii luate de Țările de Jos în ceea ce privește punerea la dispoziție pe piață și utilizarea produsului biocid VectoMaxFG în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului [notificată cu numărul C(2017) 2436]

22.4.2017   
            
            
               RO
            
            
               Jurnalul Oficial al Uniunii Europene
            
            
               L 106/14
            
         DECIZIA DE PUNERE ÎN APLICARE (UE) 2017/722 A COMISIEI
   din 20 aprilie 2017
   privind prelungirea măsurii luate de Țările de Jos în ceea ce privește punerea la dispoziție pe piață și utilizarea produsului biocid VectoMaxFG în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului
   
      
         [notificată cu numărul C(2017) 2436]
      
   
   (Numai versiunea în limba neerlandeză este autentică)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 528/2012 al Parlamentului European și al Consiliului din 22 mai 2012 privind punerea la dispoziție pe piață și utilizarea produselor biocide (1), în special articolul 55 alineatul (1) al treilea paragraf,
   întrucât:
   
               (1)
            
            
               La 13 septembrie 2016, Țările de Jos au adoptat o decizie în conformitate cu articolul 55 alineatul (1) primul paragraf din Regulamentul (UE) nr. 528/2012, pentru a permite, până la 1 noiembrie 2016, punerea la dispoziție pe piață și utilizarea produsului biocid VectoMaxFG pentru controlul de către operatorii autorizați al larvelor de țânțari exotici invazivi, Aedes albopictus și Aedes japonicus (denumită în continuare „măsura”).
            
         
               (2)
            
            
               VectoMaxFG conține Bacillus thuringiensis subsp. israelensis serotipul H14, tulpina AM65-52 și Bacillus sphaericus subsp. 2362, tulpina ABTS-1743 ca substanțe active pentru utilizarea în tipul de produse 18, definit în anexa V la Regulamentul (UE) nr. 528/2012.
            
         
               (3)
            
            
               La 5 decembrie 2016, Comisia a primit din partea Țărilor de Jos o cerere motivată, în conformitate cu articolul 55 alineatul (1) al treilea paragraf din Regulamentul (UE) nr. 528/2012, privind prelungirea măsurii.
            
         
               (4)
            
            
               Decizia de punere în aplicare (UE) 2016/714 a Comisiei (2) a permis anterior Țărilor de Jos să prelungească măsura temporară privind punerea la dispoziție pe piață și utilizarea a alte două produse biocide, VectoBacWG și Aqua-K-Othrine. Decizia respectivă recunoaște că nu există produse alternative adecvate, disponibile în Țările de Jos, pentru controlul țânțarilor-vectori.
            
         
               (5)
            
            
               Potrivit informațiilor furnizate de Țările de Jos, măsura care intră sub incidența Deciziei de punere în aplicare (UE) 2016/714 a fost necesară pentru protecția sănătății publice, deoarece acești țânțari, descoperiți în Țările de Jos la sediile societăților de comercializare a pneurilor, în cimitire și în grădini urbane, pot fi un vector al bolilor tropicale, cum ar fi denga și chikungunya. În 2016, o monitorizare suplimentară efectuată de Țările de Jos a constatat, de asemenea, prezența țânțarilor la sediul unei societăți de reciclare a camioanelor și într-o zonă rezidențială.
            
         
               (6)
            
            
               Regatul Țărilor de Jos a afirmat că produsele care intră sub incidența Deciziei de punere în aplicare (UE) 2016/714 nu sunt suficiente pentru a controla larvele de țânțari în zone în care numărul țânțarilor este susceptibil să crească și în care este nevoie de o eficacitate reziduală de mai lungă durată. Pentru a preveni preocupările legate de sănătatea publică menționate anterior, este esențial un control adecvat în aceste zone, având în vedere că ouăle și larvele se pot răspândi în alte zone Prin urmare, cererea menționată la considerentul 3 s-a bazat pe argumentul că aplicarea VectoMaxFG, care este un preparat pe bază de granule, în combinație cu VectoBacWG, este esențială pentru a contracara în mod eficient dezvoltarea larvelor de țânțari.
            
         
               (7)
            
            
               Întrucât lipsa unui control adecvat al larvelor de țânțari, care nu pot fi combătute prin alte mijloace, ar putea genera un pericol pentru sănătatea publică, este adecvat să se permită Țărilor de Jos să prelungească măsura în anumite condiții.
            
         
               (8)
            
            
               Măsura prevăzută în prezenta decizie este conformă cu avizul Comitetului permanent pentru produse biocide,
            
         ADOPTĂ PREZENTA DECIZIE:
   Articolul 1
   Țările de Jos pot prelungi, pentru o perioadă totală de maximum 550 de zile, măsura privind punerea la dispoziție pe piață și utilizarea produsului biocid VectoMaxFG în vederea controlului țânțarilor-vectori de către operatori autorizați și sub supravegherea autorității competente.
   Articolul 2
   Prezenta decizie se adresează Regatului Țărilor de Jos.
   
      Adoptată la Bruxelles, 20 aprilie 2017.
      
         
            Pentru Comisie
         
         Vytenis ANDRIUKAITIS
         
            Membru al Comisiei
         
      
   
   
      (1)  JO L 167, 27.6.2012, p. 1.
   
      (2)  Decizia de punere în aplicare (UE) 2016/714 din 11 mai 2016 privind extinderea măsurilor luate de Țările de Jos privind punerea la dispoziție pe piață și utilizarea produselor biocide VectoBacWG și Aqua-K-Othrine în conformitate cu articolul 55 alineatul (1) din Regulamentul (UE) nr. 528/2012 al Parlamentului European și al Consiliului (JO L 125, 13.5.2016, p. 14).